เปิดบัญชีม้าหลอกเช่าพระเสียหาย 3 ล้านบาท
ตำรวจกองกำกับการ 6  กองปราบปราม ติดตามจับกุมนายสุรชัย (สงวนนามสกุล) อายุ 42 ปีผู้ต้องหาที่มีหมายจับ รวม 6 หมายจับ อาทิ หมายจับศาลอาญากรุงเทพใต้ ความผิดฐานฉ้อโกงประชาชน โดยทุจริต หรือโดยหลอกลวง นำเข้าสู่ระบบคอมพิวเตอร์ซึ่งข้อมูลคอมพิวเตอร์ฯ อันเป็นเท็จโดยประการที่น่าจะเกิดความเสียหายแก่ประชาชน หมายจับศาลแขวงดอนเมือง ในความผิดฐาน ฉ้อโกง  หมายจับศาลจังหวัดบุรีรัมย์ ในความผิดฐาน ฉ้อโกงและหมายจับศาลอาญา ในความผิดฐาน ฉ้อโกงประชาชน ปลอมและใช้เอกสารราชการปลอมและความผิดตาม พ.ร.บ. คอมพิวเตอร์ โดยจับกุมได้ที่อำเภอปะเหลียน จังหวัดตรัง สืบเนื่องจากก่อนหน้านี้ มีมิจฉาชีพแฝงตัวเข้าไปในกลุ่มเช่าพระต่างๆ ในเฟซบุ๊ก แล้วได้โพสต์ประกาศให้เช่าพระ ซึ่งมีผู้เสียหายหลายรายสนใจสั่งเช่าพระเครื่องดังกล่าวไป โดยโอนเงินเข้าบัญชีธนาคารชื่อของนายสุรชัย แต่ภายหลังเมื่อโอนเงินแล้ว กลับไม่ได้พระตามที่ตกลงกันไว้ จึงเชื่อว่า เป็นมิจฉาชีพที่ได้แฝงตัวเข้ามาหลอกลวง จึงได้เข้าแจ้งความเพื่อดำเนินคดี โดยมูลค่าความเสียหายรวมกว่า 3 ล้านบาท กระทั่งตำรวจสืบสวนจนพบตัวนายสุรชัย ผู้ต้องหาตามหมายจับรายนี้ จากการสอบสวนเบื้องต้น ผู้ต้องหาปฏิเสธตลอดข้อกล่าวหา โดยให้การว่า ได้เปิดบัญชีธนาคารให้กับคนรู้จักนำไปใช้งานและเมื่อมีเงินโอนเข้ามา ก็จะได้รับค่าตอบแทน ครั้งละ 500 - 1,000 บาท ตำรวจจึงเตือนไปยังประชาชนว่า การรับจ้างเปิดบัญชีธนาคาร หรือยินยอมให้ผู้อื่นใช้ทำธุรกรรมทางการเงิน เจ้าของบัญชีธนาคาร อาจถูกดำเนินคดีอาญาได้